《永泰寺挽宥上人》
明代·释通岸

年来几度得招寻，拟结茆茨共息心。雨过密林怜旧约，月明翛竹想閒吟。

鹤归似响云中锡，人去空留壁上琴。石火电光非久燄，秪应遗恨暮云深。

作者简介：通岸（一五六六—一六四七），字觉道，一字智海。憨山大师书记。后居诃林。工诗，曾与陈子壮、陈子升、黎遂球、区怀瑞、区怀年、黎邦瑊、黄圣年、徐棻、欧必元、欧主遇、黄季恒结南园诗社，称南园十二子。著有《栖云庵集》。事见清温汝能《粤东诗海》卷九八。